FOTOGRAFOWANIE
Jak mi bolo 12 lot, moj bracik Pyjter prawie prziszol nazod z wojska i kupiol fotoaparat. Ale niy taki blank anfachowy yno richtig dobry. Nauczol mie robic obrozki, ustawiac przislona, i te wszystke knify, bo piyrwy niy bolo takich aparatow jak dzisiej, ze sie som ustawio a ty yno knipsujesz. A mie sie to fest podobalo, i do dzisiej rada zajmuja sie fotografowaniym. Przodzi my knipsowali a filmy dowali do wywolanio do fotografa. A trocha niyskorzy Pyjter kupiol koreks do wywolywanio filmow, powiynkszalnik, kuwety, suszarka, nozyce do obcinania obrozkow, odczynniki, jednym slowym wszystke klamory potrzebne do wywolywanio zdjync.
Jeszcze yno bola nom potrzebno jakos kanciapa, coby my mogli sie zabrac za robota. Ale jak sie chce, to sie wszystko znojdzie.
Zaanektowali my badycimer. Okno my zasloniyli starymi dekami (ranty dekow poprzibijali my gwozdziami do sciany dookola okna), coby swiatlo niy wlatowalo do naszyj „ciymni”, male okynko na dzwiyrzach tyz my szczelnie zasloniyli (gwozdziami!), dwa stoliki my ustawiyli po scianom, na scianie, trocha powyzy stolikow powiesiyli my kinkiet z czerwonom byrnom, na stolikach postawiyli powiynkszalnik i kuwety i…do roboty!
Przodzi w koreksie wywolywali my film, kery musiol wyschnonc w kuchni na sznurze nad piecym. Potym Pyjter wraziol do powiynkszalnika tyn film i naswiytlol zdjyncia na papior, a jo potym tyn naswiytlony papior tonkala przodzi w wywolywaczu, potym we czysty wodzie a na koncu w utrwalaczu.
Kule, to nom robiolo szpas!
Poradziyli my tak siedziec dziynnie czasym do polnocy. Na tamte czasy nasze obrozki boly super. Znajomi potym przinosiyli swoje filmy do nos, bo im sie podobaly nasze zdjyncia, a niy boly take droge jak u fotografa, bo my niy liczyli za robota, yno za papior i odczynniki. My to robiyli niy na zarobek yno na szpas, a inksi mieli zysk.
Problym bol yno wtedy, jak sie ktos chciol kompac, a my okupowali tyn badycimer. Dobrze, ze aby haziel bol osobno, bo to by bola richtig katastrofa, jakby kogo natarlo i musiolby drapko leciec!
Jaaa…boroczka nasza Mama miala z nami dosc utropy. Bo na tym badycimrze sie niy konczolo. Potym, jak juz wszystke zdjyncia boly wywolane, to trza bolo je suszyc. Do tego potrzebowali my duzo placu. No to zas zajynli my colko kuchnia. Na stole postawiyli my suszarka i miska z wodom, w kery boly zatonkane te wywolane obrozki. Te obrozki, kere my robiyli na swiyconcym papiorze, to uklodali my”pyskym na dol” na takij jak zdrzadlo blasze, kero dycki musiala byc blank czysto i wyglancowano. Potym sie naciongalo taki sztof na to, coby te obrozki boly przicisniynte. Pora minutow sie suszoly i potym trza bolo jeszcze obrzinac ranty od tych zdjync. Mieli my take ekstra nozyce, szlo robic cikcaki abo obrzinac na prosto. Te obrozki sie fajnie swiycioly. Ale robiyli my tyz obrozki na papiorze matowym abo ziarnistym. Tych zdjync sie niy suszolo na suszarce, yno rozklodali my je w kuchni na zoli. Nikedy colko dylowka bola oblozono naszymi obrozkami. Jak dugo schly, to zodyn niy mog wlyzc do kuchnie. Naszy Mamie czasym nerwy puszczaly, bo przeca musiala warzyc obiod, abo robic to, co sie zwykle w kuchni robi. Ale jak potym se siadla we zeslu i oglondala te nasze obrozki, to sie radowala i padala, ze mo zdolne dziecka. No ja…kozdo Matka tak mysli o swoich dzieckach, ale my sie z tego radowali.
Mamy juz niy ma…bracika Pyjtra tyz juz niy ma..ale jak patrza na te stare obrozki, kere my robiyli, to czuja, ze oboje som przi mie i zy mnom je oglondajom, i zas sie radujymy tak, jak wtedy…50 lot tymu.
Na jednym obrozku som moje Ojce ze swojom wnuczkom a na drugim jo w krzoku rolzy jak mi bolo 12 lot. Knipsowali my wszystko, wszystkich i wszyndzie:-)
Barbara Matusiewicz
vec_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn sot_Latn